**НАЦРТ ЗАКОНА**

**О БЕСПЛАТНОЈ ПРАВНОЈ ПОМОЋИ**

**I. ОПШТЕ ОДРЕДБЕ**

**Предмет закона**

Члан 1.

 Овим законом уређује се појам, врсте и облици бесплатне правне помоћи, основна начела функционисања система бесплатне правне помоћи, пружаоци и корисници бесплатне правне помоћи, регистар пружалаца, поступак остваривања права на бесплатну правну помоћ, финансирање система бесплатне правне помоћи, прекогранично остваривање права на правну помоћ, контрола квалитета пружене бесплатне правне помоћи, надзор над применом овог закона и прекршајна одговорност за повреду законских одредби.

**Циљ закона**

Члан 2.

Циљ овог закона је да се сваком грађанину обезбеди право на делотворан и једнак приступ правди, у складу са начелима владавине права и равноправности појединаца у поступку пред судом, органом управе или другом органу јавне власти и Уставним судом пред којима се остварују или штите појединачна права, обавезе и интереси.

**Значење израза**

Члан 3.

Поједини изрази употребљени у овом закону имају следеће значење:

**-** *„општа правна информација”* је општа информација о уређењу одређене правне области, односно начелно упутство о начину и надлежним субјектима одлучивања о појединачном праву, обавези или на закону заснованом интересу у поступку пред судом, органом управе или другим органом јавне власти,

- *„почетни правни савет”* је општа информација која се односи на правни статус корисника бесплатне правне помоћи, правну регулативу у конкретној ствари, разлог за покретање поступка, ток, правила и трошкове поступка, начин постизања мирног решења спора, начин извршења одлуке или остваривање права на бесплатну правну помоћ,

*- „правни савет”* је пружање детаљног објашњења и упутства о начину и могућности решавања правног питања у конкретној правној ствари које се односи на право, обавезу или интерес корисника бесплатне правне помоћизаснован на закону, осим ако је у питању објашњење о судском поступку, поступку пред уставним судом, као и другостепеном управном поступку**;**

*- „састављање исправе”*је попуњавање формулара и писање поднесака у првостепеном управном поступку,

*- „састављање поднеска”* је израда писмена којим се покреће поступак или које се подноси у појединој фази поступка одлучивања о праву, обавези или интересу заснованом на закону, а нарочито састављање тужбе, захтева, предлога, молбе, притужбе, жалбе, приговора и другог правног лека, као и уставне жалбе, у судском поступку, поступку пред Уставним судом, као и другостепеном управном поступку,

*- „заступање”* је свака правна радња коју на основу овлашћења за заступање предузима пуномоћник у име и за рачун корисника бесплатне правне помоћи у поступку одлучивања о његовом праву, обавези или закону заснованом интересу, а нарочито састављање исправа и поднесака, давање правних савета, као и предузимање или предлагање предузимања процесних радњи у току рочишта,у судском поступку, поступку пред уставним судом, као и другостепеном управном поступку,

*- „одбрана”*је заступање осумњиченог, окривљеног односно оптуженог у кривичном поступку,

*- „спровођење поступка посредовања у решавању спорова”* је свака радња коју, у складу са одредбама закона којим се уређује посредовање у решавању спорова, предузме посредник у поступку мирног решавања спора,

*- „тражилац бесплатне правне помоћи”* је лице које је надлежном органу поднело захтев за остваривање права на бесплатну правну помоћ (у даљем тексту: тражилац),

*- „корисник бесплатне правне помоћи”* је свако лице које остварује право на бесплатну правну помоћ у складу са овим законом (у даљем тексту: корисник),

*- „пружалац бесплатне правне помоћи”*је лице које је на основу овог закона овлашћено да пружи бесплатну правну помоћ, односно адвокат, служба правне помоћи образована у јединици локалне самоуправе,јавни бележник, посредник, удружење, правни факултет (у даљем тексту: пружалац),

*- „орган јавне власти”* је државни орган, орган аутономне покрајине и јединице локалне самоуправе, као и организација којој је поверено вршење јавних овлашћења.

Изрази који се у овом закону користе за физичка лица у мушком роду подразумeвају исте изразе у женском роду.

**Право на бесплатну правну помоћ**

Члан 4.

Право на бесплатну правну помоћ, у смислу овог закона, је право на правну помоћ које корисник остварује без накнаде, у складу са одредбама овог закона.

 Одредбе овог закона примењују се само у случајевима у којима корисник није остварио право на бесплатну правну помоћ у складу са одредбама других закона.

**Основна начела функционисања система бесплатне правне помоћи**

Члан 5.

Систем бесплатне правне помоћи установљен овим законом заснива се на:

- једнакој доступности права на бесплатну правну помоћ без дискрминације пружаоца, тражиоца и корисника, и обезбеђивању приступачности објеката у којима се пружа бесплатна правна помоћ,

- очувању интегритета поступка у оквиру којег се пружа бесплатна правна помоћ,

- обезбеђењу савесног професионалног и независног поступања пружаоца и поштовању достојанства тражиоца и корисника;

- усмерености ка стварним потребама тражиоца и корисника, као и праћењу њихових потреба,

- подстицању развоја општег правног информисања и саветовања о остваривању права на бесплатну правну помоћ,

- подстицању мирног решавања спорова,

- ефикасности, економичности и одрживости система бесплатне правне помоћи,

- унапређивању и коришћењу свих постојећих професионалних капацитета за пружање бесплатне правне помоћи,

- подстицању партнерства и координације у раду пружалаца,

- јавности свих облика рада (управљање, руковођење, одлучивање) у систему бесплатне правне помоћи,

- контроли и унапређивању квалитета пружања бесплатне правне помоћи, као и праћењу начина и резултата пружања бесплатне правне помоћи.

**Врсте и облици бесплатне правне помоћи**

Члан 6.

Бесплатна правна помоћ се пружа као примарна и секундарна правна помоћ.

Примарна правна помоћ признаје се свима, без испуњавања посебних услова.

Примарна правна помоћ обухвата давања опште правне информације, почетног правног

савета и правног савета, као и састављања исправе.

Секундарна правна помоћ обухвата заступање, састављање поднесака, одбрану и спровођење поступка посредовања.

**Право на секундарну бесплатну правну помоћ**

Члан 7.

Захтев за признавање права на секундарну бесплатну правну помоћ одбија се ако се односи на:

1) привреднe спорове;

2) поступак регистрације правних лица;

3) поступак накнаде штете за повреду части и угледа;

4) поступак пред прекршајним судом, осим ако је за прекршај запрећена казна затвора;

5) поступак у коме би вредност спора била у очигледној и значајној несразмери са трошковима поступка;

6) поступак у коме је очигледно да не би било изгледа на успех у спору, посебно ако се очекивање странке не заснива на чињеничном стању, односно прикупљеним доказима или је у супротности са позитивним прописима, јавним поретком, и добрим обичајима;

7) када подносилац захтева очигледно злоупотребљава право на бесплатну правну помоћ или друго право.

**Корисници бесплатне правне помоћи**

Члан 8.

Ако се трошкови за пружање бесплатне правне помоћи надоканађују из буџета Републике Србије у складу са одредбама овог закона, бесплатну правну помоћ може користити само физичко лице које испуњава услове да буде корисник права на новчану социјалну помоћ у складу са законом којим се уређује социјална заштита, односно корисник права на дечији додатак у складу са законом којим се уређује финансијска подршка породици са децом, као и чланови његове породице односно заједничког домаћинства, чији је круг одређен овим прописима.

Бесплатну правну помоћ из става 1. овог члана може користити, у складу са одредбама овог закона:

 1) држављанин Републике Србије;

 2) лица без држављанства (апатриди) који законито бораве у Републици Србији;

 3) страни држављани са сталним боравком у Републици Србији;

 4) друга лица за која је законом или међународним уговором који обавезује Републику Србију утврђено да имају право на бесплатну правну помоћ.

Осим лица из става 1. овог члана, бесплатну правну помоћ може изузетно користити на терет буџетских средстава, у складу са одредбама овог закона, и физичко лице које не испуњава услове да буде корисник права на новчану социјалну помоћ у складу са законом којим се уређује социјална заштита, односно корисник права на дечији додатак у складу са законом којим се уређује финансијска подршка породици са децом, ако би оно због финансирања правне помоћи из сопствених прихода у конкретном случају ушло у круг лица која испуњавају услове за коришћење ових права.

Осим лица из става 1. овог члана, бесплатну правну помоћ може користити на терет буџетских средстава,у складу са одредбама овог закона, и:

1) дете без родитељског старања или са спорним родитељским старањем;

2) лице у односу на које се спроводи мера задржавања и смештаја без пристанка у психијатријској установи;

3) лице према коме се спроводи поступак делимичног или потпуног лишења или враћања пословне способности;

4) лице које остварује право на правну заштиту од породичног насиља;

5) лице које остварује право на правну заштиту од тортуре односно трговине људима;

6) лице које тражи азил у Републици Србији;

7) избеглица, лице под субсидијарном заштитом или интерно расељено лице;

8) особа са инвалидитетом која је корисник услуге смештаја у систему социјалне заштите;

9) дете заштићено кроз услугу смештаја у систему социјалне заштите;

10) деца и млади који су напустили услугу смештаја до навршене 26 године живота;

11) одрасла и стара лица која су без пристанка на смештају у установи социјалне заштите;

 12) лице које остварује право на упис у матичну књигу рођених у складу са правилима закона којим се уређује ванпарнични поступак.

**Пружаоци бесплатне правне помоћи**

Члан 9.

Примарну правну помоћ пружају адвокати, јавни бележници, посредници,службе правне помоћи образоване у јединицама локалне самоуправе, и други органи јавне власти, удружења и правни факултети.

Лице које пружа примарну правну помоћ у правном лицу из става 1. овог члана мора бити дипломирани правник.

Секундарну правну помоћ пружају регистровани пружаоци у складу са одредбама закона којима се уређује поступак.

**II. РЕГИСТАР ПРУЖАЛАЦА**

**Јединствени регистар пружалаца**

Члан 10.

Сви пружаоци уписују се у Регистар пружалаца бесплатне правне помоћи (у даљем тексту: Регистар).

Регистар води министарство надлежно за послове правосуђа (у даљем тексту: министарство), као јединствену јавну електронску базу података о пружаоцима бесплатне правне помоћи.

 Начин уписа и вођење Регистра ближе се уређује актом министра надлежног за послове правосуђа (у даљем тексту: министар).

**Предмет регистрације**

Члан 11.

Регистар садржи следеће податке о пружаоцу:

- лично име, односно назив пружаоца и седиште;

- податке о регистрацији професионалне делатности пружаоца;

- податке о одговорном лицу и лицу које лицу које ради на пружању бесплатне правне помоћи код пружаоца;

- податке о облику правне помоћи који је пружалац овлашћен да пружа;

- податке о посебној стручној квалификацији пружаоца, односно стручној квалификацији лица које је ангажовано на пословима пружања бесплатне правне помоћи код пружаоца.

На захтев пружаоца, у Регистар се уносе и подаци о посебном начину пружања бесплатне правне помоћи, као што је пружање бесплатне правне помоћи путем телефона или електронске поште и сл.

Ако је више пружалаца на основу уговора образовало заједничку службу правне помоћи, подаци о томе уносе се у Регистар, и то уз остале податке о сваком од пружаоца појединачно.

**Промена података**

Члан 12.

Промена регистрованих података из члана 11. овог закона пријављују се министарству најкасније у року од 15 дана од дана настанка промене.

**Брисање из Регистра**

Члан 13.

Министарство брише пружаоца из Регистра у случају:

- да је пружалац захтевао брисање из Регистра;

- смрти пружаоца који је физичко лице или његовог брисања из матичног именика пружалаца који води организација која има јавно овлашћење за вођење именика;

- да је пружалац који је правно лице престао да постоји;

- да је против пружаоца донета коначна одлука о брисању из Регистра на основу спроведеног поступка контроле квалитета пружене бесплатне правне помоћи, у складу са одредбама овог закона.

Одлука министарства о брисању из Регистра је коначна и против ње се може покренути управни спор.

**III. ОБАВЕЗЕ ПРУЖАЛАЦА**

**Савесно и професионално поступање**

Члан 14.

 Пружалац поступа самостално, савесно, у складу са правилима струке и руководећи се оправданим интересима корисника

 Пружалац обезбеђује благовремено и ефективно пружање бесплатне правне помоћи.

 Пружалац не сме да тражи и не сме да прими накнаду за пружање бесплатне правне помоћи од корисника.

**Обавеза пружања бесплатне правне помоћи**

Члан 15.

 Пружалац је дужан да пружи бесплатну правну помоћ лицу које има статус корисника на основу одредаба овог закона, осим:

- ако захтев корисника није благовремен,

- ако корисник условљава коришћење бесплатне правне помоћи крајњим исходом, односно успехом у поступку,

- ако се корисник не понаша у границама закона у односу према лицу које пружа бесплатну правну помоћ,

- ако постоји сукоб интереса између корисника и пружаоца, односно лица које пружа бесплатну правну помоћ,у складу са законским прописима,

- ако се захтев корисника односи на привреднe спорове;

- ако се захтев корисника односи на поступак регистрације правних лица;

- ако се захтев корисника односи на поступак накнаде штете за повреду части и угледа;

- ако се захтев корисника односи на поступак пред прекршајним судом, осим ако је за прекршај запрећена казна затвора;

- ако се захтев корисника односи на поступак у коме би вредност спора била у очигледној и значајној несразмери са трошковима поступка;

- ако се захтев корисника односи на поступак у коме је очигледно да не би било изгледа на успех у спору, посебно ако се очекивање странке не заснива на чињеничном стању, односно прикупљеним доказима или је у супротности са позитивним прописима, јавним поретком, и добрим обичајима;

- када подносилац захтева очигледно злоупотребљава право на бесплатну правну помоћ или друго право.

Ако одбије пружање бесплатне правне помоћи у складу са ставом 1. овог члана, пружалац без одлагања о томе обавештава корисника као и орган надлежан за одлучивање о коришћењу права.

**Евиденција и извештавање**

Члан 16.

 Пружалац води евиденцију о пруженој бесплатној правној помоћи, а нарочито о броју корисника и облицима пружене бесплатне правне помоћи.

Пружалац доставља министарству редован годишњи извештај са подацима из става 1. овог члана до 31. децембра текуће године, а на захтев министарства у поступку надзора над спровођењем закона и ванредни извештај.

Начин вођења евиденције и њена садржина уређује се актом који доноси министар.

**Заштита података**

Члан 17.

 Пружалац чува као поверљиве податке до којих је дошао у току пружања бесплатне правне помоћи, а посебно оне који се односе на корисника, предмет и поступак.

 Коришћење поверљивих података из става 1. овог члана, у сопствену или туђу корист, односно на штету корисника, представља акт несавесног поступања пружаоца.

 Заштита података о кориснику обезбеђује се у складу са законом којим се уређује заштита података о личности.

**Организација рада**

Члан 18.

 Пружалац самостално организује рад на пословима пружања бесплатне правне помоћи.

 Министарство прописује јединствене стандарде и минимум техничких услова за пружање бесплатне правне помоћи, а нарочито у погледу обавеза упознавања корисника са предметом, одређивања одговорног лица, обележавања радних просторија и одређивања радног времена, прописивања садржине формулара, налога за рад и друга питања.

 Пружалац обезбеђује корисницима приступ информацијама које се односе на организацију рада на пословима пружања бесплатне правне помоћи.

 Није допуштено ширење информација из става 3. овог члана у облику огласних порука.

**Посебне обавезе органа јавне власти**

Члан 19.

Орган јавне власти који одлучује о праву, обавези или интересу заснованом на закону организује службу бесплатне правне помоћи која пружа опште правне информације, односно даје почетни правни савет у вези са вршењем јавних овлашћења органа.

Јединица локалне самоуправе установљава службу бесплатне правне помоћи и пружа примарну и секундарну правну помоћ према одредбама закона којима се уређује поступак.

Јединица локалне самоуправе може организовати заједничку службу правне помоћи са другим пружаоцем, али не може пренети у потпуности своје обавезе из става 2. овог члана на другог пружаоца.

**IV. ПОСТУПАК ЗА ОСТВАРИВАЊЕ ПРАВА НА БЕСПЛАТНУ**

**ПРАВНУ ПОМОЋ**

**Захтев за коришћење бесплатне правне помоћи**

Члан 20.

 Захтев за коришћење секундарне бесплатне правне помоћи (у даљем тексту: захтев) тражилац подноси органу општинске односно градске управе надлежном за послове социјалне заштите (у даљем тексту: орган управе), у месту свог пребивалишта или боравишта, односно у месту пружања правне помоћи.

 Захтев се подноси писмено или усмено на записник.

Захтев се може поднети и преко законског заступника, пуномоћника или лица које подносилац одреди.

Уз захтев из става 3. овог члана прилаже се и доказ о вршењу права законског заступања, односно пуномоћје.

На захтев из става 1. овог члана се не плаћа такса.

**Садржина захтева**

Члан 21.

Захтев садржи:

1) лично име и адресу пребивалишта, односно боравишта тражиоца;

 2) опис проблема у вези са којим се тражи бесплатна правна помоћ, као и документа која се односе на проблем ако су на располагању тражиоцу.

 Министар прописује образац захтева.

**Утврђивање основаности захтева**

Члан 22.

Орган управе утврђује да ли је захтев допуштен према одредбама члана 7. овог закона.

Орган управе утврђује да ли тражилац испуњава услове за остваривање права из члана 8. овог закона, и то на основу увида у евиденцију и друге доказе којима располаже, односно на основу доказа које је тражилац поднео уз захтев или накнадно доставио.

**Упућивање**

Члан 23.

Након утврђивања основаности захтева у складу са чланом 22. овог закона, орган управе упућује корисника на одговарајућег регистрованог пружаоца, у складу са поступком који се утврђује актом министра.

Упућивање корисника из става 1. овог члана врши се писменим путем.

Упут из става 2. овог члана садржи и опис проблема у вези са којим је тражена бесплатна правна помоћ.

**Одбијање захтева**

Члан 24.

Орган управе доноси образложено решење о одбијању захтева за коришћење бесплатне правне помоћи ако утврди да нису испуњени законски услови за остваривање права на бесплатну правну помоћ из чланова 7. и 8. овог закона.

Ако одбије захтев тражиоца, орган управе га обавештава о регистрованим пружаоцима бесплатне правне помоћи којима може да се обрати иако не испуњава услове из чл. 7. и 8. овог закона.

**Жалба против решења о одбијању захтева**

Члан 25.

Жалба против решења о одбијању захтева из члана 24. овог закона подноси се министарству у складу законом којим се уређује општи управни поступак.

 Одлука по жалби је коначна и против ње се може покренути управни спор.

**Рокови**

Члан 26.

 Поступак по захтеву тражиоца је хитан.

 Орган управе упућује тражиоца на одговарајућег регистрованог пружаоца у складу са чланом 23. овог закона, без одлагања, а најкасније у року од 15 дана од дана пријема захтева.

 Ако је тражена допунска документација о испуњености услова, рок из става 1. овог члана се рачуна од дана достављања допунске документације.

Изузетно, орган управе доноси одлуку непосредно након пријема захтева, ако постоји опасност од настанка ненадокнадиве штете или ако би тражилац због истека рока изгубио право на предузимање радње у поступку.

 Тражилац подноси жалбу министарству у складу са чланом 25. став 1. овог закона у року од 15 дана од дана пријема решења о одбијању захтева, односно од дана протека рока прописаног ставовима 2. и 3. овог члана.

 Одлука о жалби из члана 25. став 2. овог закона доноси се у року од тридесет дана од дана пријема жалбе.

**Обавеза пријављивања промене стања**

Члан 27.

Од подношења захтева за бесплатну правну помоћ до дана коначног обрачуна трошкова бесплатне правне помоћи, корисник је дужан да обавести орган управе о свим променама које би могле имати утицаја на остваривање права на бесплатну правну помоћ у року од 15 дана од наступања промене.

Орган управе по службеној дужности преиспитује одлукуо испуњености услова за остваривање права на бесплатну правну помоћ ако се појаве нове околности које указују да корисник неоправдано користи бесплатну правну помоћ.

На основу утврђених околности из става 2. овог члана, орган управе доноси решење о престанку признатог права на бесплатну правну помоћ.

Жалба против решења из става 3. овог члана подноси се министарству у складу са законом којим се уређује општи управни поступак.

 Одлука по жалби је коначна и против ње се може покренути управни спор.

**Право корисника на притужбу**

Члан 28.

Корисник подноси притужбу министарству преко органа управе, ако сматра да је пружалац поступио супротно одредбама чл. 14. до 19. овог закона којима се прописују обавезе пружалаца.

Притужба из става 1. овог члана подноси се писмено или усмено на записник, у року од 30 дана од дана сазнања за повреду одредби закона.

Притужба из става 1. овог члана може се поднети и преко законског заступника или пуномоћника.

Уз притужбу из става 3. овог члана прилаже се и доказ о вршењу права законског заступања, односно пуномоћје.

На притужбу из става 1. овог члана не плаћа се такса.

**Садржина притужбе**

Члан 29.

Притужба из члана 28. овог закона садржи:

1) лично име и адресу корисника;

2) копију упута за коришћење бесплатне правне помоћи;

3) опис проблема који је настао поводом пружене бесплатне правне помоћи.

Притужба може да садржи и доказе којима се потврђују наводи корисника.

**Остала правила**

Члан 30.

На поступање органа у поступку бесплатне правне помоћи примењују се закон којим се уређује општи управни поступак ако овим законом није другачије прописано.

**Евиденција и прикупљање података о спровођењу закона**

Члан 31.

Орган управе води евиденцију о примљеним захтевима из члана 20. овог закона и упутима и одлукама из чл. 23. до 26. овог закона.

Начин вођења евиденције из става 1. овог члана прописује министар.

Копију евиденције из става 1. овог члана и члана 16. овог закона доставља се министарству у складу са подзаконским актом које доноси министар, у циљу статистичке обраде података из евиденције и обезбеђивања надзора над спровођењем овог закона.

**V. ФИНАНСИРАЊЕ СИСТЕМА БЕСПЛАТНЕ ПРАВНЕ ПОМОЋИ**

**Накнада и сношење трошкова пружања бесплатне правне помоћи**

Члан 32.

Република Србија надокнађује трошкове адвоката, јавног бележника и посредника за пружање секундарне бесплатне правне помоћи у конкретном предмету, у складу са одредбама овог закона.

У осталим случајевима, трошкове пружања бесплатне правне помоћи сноси пружалац.

**Тарифа**

Члан 33.

 Влада, на предлог министра, утврђује тарифу за надокнаду трошкова за пружање бесплатне правне помоћи из члана 32. став 1. овог закона.

**Надокнада трошкова по тарифи**

Члан 34.

Пружалац подноси захтев за накнаду трошкова и доказ да је бесплатна правна помоћ пружена на оверу органу управе који је донео одлуку о испуњености услова за коришћење бесплатне правне помоћи.

Након овере, пружалац доставља министарству оверени захтев и рачун за пружену бесплатну правну помоћ ради накнаде трошкова.

Ближа правила о начину надокнаде трошкова из става 1. и 2. овог члана прописује министар.

**Пројектно финансирање из јавних прихода**

Члан 35.

Средства намењена пројектном финансирању пружања бесплатне правне помоћи из члана 32. став 2. овог закона, која се обезбеђују из јавних прихода, могу се пренети само оном пружаоцу који је регистрован у складу са одредбама овог закона.

**Повраћај примљених средстава**

Члан 36.

Република Србија има право на повраћај средстава исплаћених као накнада за пружање бесплатне правне помоћи у следећим случајевима:

 - ако је право на бесплатну правну помоћ остварено на основу нетачних или неистинитих података,

- ако се није пријавила промена стања у вези са условима за признавање права на бесплатну правну помоћ у току поступка, у складу са одредбама овог закона,

- када је утврђена злоупотреба права по овом закону,

- ако је дошло до престанка права на новчану социјалну помоћ услед исхода поступка у којем је пружена бесплатна правна помоћ,

- пружене бесплатне правне помоћи по основу члана 8. став 3. овог закона, ако се накнадно утврди да корисник не испуњава услове из члана 8. став 1. овог закона.

Ако је у поступку одлучено у корист корисника и ако је суд донео одлуку о надокнади трошкова поступка на терет супротне стране, пружалац је дужан да обезбеди и врати средства која су му исплаћена за пружање бесплатне правне помоћи у складу са овим законом у буџет Републике Србије, осим ако наплата трошкова није могућа.

Пружаоци бесплатне правне помоћи су дужни да се у поступку брину за надокнаду и наплату трошкова према правилима струке с пажњом доброг стручњака.

Установљава се заложно право Републике Србије на средствима из ст. 1. и 2. овог члана у складу са правилима о залози на потраживањима.

Ближа правила о начину и поступку повраћаја примљених новчаних средстава прописују се актом министра.

**VI. БЕСПЛАТНА ПРАВНА ПОМОЋ У ПРЕКОГРАНИЧНОМ СПОРУ**

**Општа одредба**

Члан 37.

Бесплатна правна помоћ у прекограничним споровима пружа се у складу са одредбама ове главе закона и Директивом Савета 2003/8/ЕЗ, од 27. јануара 2003. о унапређењу приступа правди у прекограничним споровима путем утврђивања минимума заједничких правила која се односе на правну помоћ у таквим споровима споровима (СЛ Л 225, 31. 8. 2005).

**Прекогранични спор**

Члан 38.

Прекогранични спор у смислу овога закона је спор у коме подносилац захтева за одобравање правне помоћи има пребивалиште или боравиште у држави чланици Европске уније, а која није држава чланица у којој поступа суд, односно у којој се захтева извршење судске одлуке.

Правна помоћ у прекограничном спору одобрава се у грађанским и трговинским стварима, поступцима мирног решавања спорова, вансудском поравнању, извршењу јавних исправа и правном саветовању у тим поступцима. Одредбе о правној помоћи у прекограничном спору не примењују се у пореским, царинским и другим управним поступцима.

Постојање прекограничног спора утврђује се према времену подношења захтева.

Одредбе о прекограничном спору не примењују се у односу на Краљевину Данску.

**Одобравање бесплатне правне помоћи**

Члан 39.

Подносиоцу захтева за одобравање бесплатне правне помоћи у прекограничном спору одобриће се правна помоћ ако испуњава услове утврђене овим законом.

Изузетно од одредбе става 1. овога члана, бесплатна правна помоћ се може одобрити подносиоцу захтева који не испуњава услове из члана 8. став 1 овог закона, ако докаже да није способан да плати трошкове поступка због разлике у трошковима живота између државе чланице у којој има пребивалиште или боравиште и трошкова живота у Републици Србији.

У поступку одобравања бесплатне правне помоћи у прекограничном спору не плаћа се такса.

**Подношење захтева за бесплатну правну помоћ у прекограничним споровима**

Члан 40.

Подносилац захтева који има пребивалиште или боравиште у држави чланици Европске уније, а захтева правну помоћ у прекограничном спору пред судом у Републици Србији, остварује право на правну помоћ у складу с овим законом. За утврђивање пребивалишта или боравишта меродавно је право државе у којој странка има пребивалиште или боравиште.

Подносилац захтева из става 1. овога члана или надлежни орган државе чланице у којој има пребивалиште или боравиште (орган отпреме), захтев за правну помоћ подноси у министарству (орган пријема).

Обрасци и приложене исправе достављају се преведени на српски језика, а у супротном, захтев ће се одбити.

Ако спор поводом којег се захтев подноси није прекогранични спор или ако подносилац захтева нема право на бесплатну правну помоћ у прекограничном спору, министарство ће решењем одбити захтев.

Против решења министарства није дозвољена жалба, али се може покренути управни спор.

**Поступак по уредно поднетом захтеву за бесплатну правну помоћ у прекограничним споровима**

Члан 41.

Министарство ће уредно поднесен захтев проследити органу управе ради доношења одлуке о захтеву. Решење о захтеву за одобравање правне помоћи доставља се подносиоцу захтева преко министарства.

 Против решења органу управе може се изјавити жалба министарству у року од 30 дана од дана достављања решења.

Министарство одлучује о жалби у року од 30 дана од дана достављања жалбе.

**Врсте трошкова које обухватабесплатна правна помоћ у прекограничним споровима**

Члан 42.

Правна помоћ одобрена у држави чланици Европске уније у којој суд поступа обухвата следеће трошкове, директно повезане са прекограничним споровима:

1) превођење у току поступка у прекограничним споровима;

2) превођење исправа које захтева суд или надлежни орган, а које подноси корисник у вези са решавањем предмета;

3) путне трошкове које сноси подносилац захтева, ако суд или закон државе чланице Европске уније захтева посебну пажњу лица задужених за представљање случаја подносиоца захтева пред судом, а суд одлучи да се та лица не могу саслушати на други суду прихватљив начин.

**Подношење захтева за бесплатну правну помоћ упрекограничним споровима у држави чланици Европске уније**

Члан 43.

Подносилац захтева који има пребивалиште или боравиште у Републици Србији, а који тражи правну помоћ у прекограничном спору пред судом друге државе чланице Европске уније, захтев подноси органу управе према месту свог пребивалишта или боравишта.

Орган управе прослеђује захтев министарству у року од осам дана од пријема захтева.

Министарство ће превести захтев и приложене исправе на службени језик или један од службених језика државе чланице Европске уније и надлежног органа пријема и проследити их надлежном органу државе чланице Европске уније у којој суд поступа или у којој се захтева извршење судске одлуке (орган пријема) у року од 15 дана од пријема захтева. Ако правна помоћ не буде одобрена, подносилац захтева дужан је да надокнади трошкове превођења.

Ако се правна помоћ захтева за спор који није прекогранични спор или ако подносилац захтева нема право на правну помоћ у прекограничном спору, министарство ће решењем одбити захтев.

Против решења Министарства жалба није дозвољена, али се може покренути управни спор.

Независно од става 1. овога члана, подносилац захтева може поднети захтев непосредно органу који је надлежан за примање захтева у држави чланици Европске уније у којој поступа суд или у којој треба извршити судску одлуку.

**Врсте трошкова које обухватабесплатна правна помоћ**

Члан 44.

Ако подносилац захтева има пребивалиште или боравиште у Републици Србији, бесплатна правна помоћ у Републици Србији ће се обезбедити за покривање:

1) трошкова везаних за помоћ локалног адвоката или другог лица које је законом овлашћено за правно саветовање, а који су настали у држави чланици Европске уније у којој суд поступа до тренутка примања захтева за правну помоћ, у складу са одредбама Директиве из члана 37. овог закона;

2) превода захтева и потребних исправа које се достављају органима државе чланице Европске уније.

**Обрасци захтева**

Члан 45.

Захтеви из чл. 40. и 41. овог закона подносе се на обрасцима прописаним Одлуком Комисије 2004/844/EC од 9. новембра 2004. године о увођењу обрасца захтева за правну помоћ у оквиру Директиве 2003/8/ЕЗ о побољшању приступа суду у прекограничним споровима путем успостављања минимума заједничких правила која се односе на правну помоћ у таквим споровима (СЛ Л 365, 10. 12. 2004.) и Одлуком Комисије 2005/630/ЕК, од 26. августа 2005. године о увођењу обрасца за отпремање захтева за правну помоћ према Директиви 2003/8/ЕЗ о побољшању приступа суду у прекограничним споровима успостављањем минималних заједничких правила, која се односе на правну помоћ у таквим споровима (СЛ Л 225, 31. 8. 2005).

**VII. НАДЗОР**

**Надзор над спровођењем закона**

Члан 46.

Надзор над спровођењем одредаба овог закона врши министарство.

Надзор из става 1. овог члана обухвата надзор над законитошћу рада и надзор над сврсисходношћу рада пружалаца.

У врешњу надзора из става 1. овог члана, министарство може захтевати ванредне извештаје од пружаоца за период за који је пружалац дужан да чува податке у складу са законом и податке о раду пружалаца у циљу утврђивања стања пружања бесплатне правне помоћи и упозорити на уочене неправилности и одредити мере и рок за њихово отклањање.

У случају непоступања по упозорењу у року из става 3. овог члана, министарство доноси решење о брисању пружаоца из регистра.

Одлука о брисању из регистра је коначна и против ње се може покренути управни спор.

 Министарство на својој интенет страници објављује редован годишњи извештај о спровођењу закона до 31. марта текуће године за претходну календарску годину.

**Контрола квалитета**

Члан 47.

Контрола квалитета обухвата контролу над савесношћу и стручношћу пружања бесплатне правне помоћи.

Министарство покреће поступак контроле:

- на основу утврђених неправилности приликом вршења надзора над спровођењем закона,

- на основу притужбе корисника,

- по сопственој иницијативи, на основу увида у извештаје пружалаца из члана 15. овог закона, рачуне за накнаду трошкова из члана 34. став 2. овог закона и евиденцију пружене бесплатне правне помоћи из члана 31. овог закона.

**Поступак контроле квалитета**

Члан 48.

Ако се приликом контроле квалитета уоче недостаци у погледу савесности или стручности у пружању бесплатне правне помоћи везаних за правила професије, пружаоцу се доставља писано упозорење, уз захтев за изјашњење, а копија упозорења се доставља као иницијатива за покретање поступка утврђивања одговорности пружаоца, и то ако је пружалац:

- адвокат или јавни бележник, упозорење се доставља надлежном професионалном удружењу;

- служба бесплатне правне помоћи у јединици локалне самоуправе, упозорење се доставља општинском, односно градском већу.

Након упућивања иницијативе из става 1. овог члана, надлежни органи професионалног удружења, односно јединице локалне самоуправе спроводе поступак контроле у складу са законом и достаљају одлуку министарству.

Ако надлежни органи из става 2. овог члана утврде несавесно или нестручно пружање бесплатне правне помоћи, министарство доноси решење о брисању из Регистра.

До доношења одлуке надлежних органа из става 2. овог члана, министарство може пружаоцу забранити пружање бесплатне правне помоћи, ако је очигледно да је пружалац поступао несавесно или непрофесионално.

Ако је у поступку контроле квалитета утврђено несавесно или нестручно пружање бесплатне правне помоћи од стране других пружаоца, министарство доставља упозорење пружаоцу бесплатне правне помоћи. У случају непоступања по упозорењу, министарство доноси решење о брисању из Регистра.

Одлука о брисању из Регистра из ст. 3. и 5. овог члана је коначна и против ње се може покренути управни спор.

**Замена пружаоца**

Члан 49.

Ако је у поступку надзора и контроле квалитета утврђена одговорност пружаоца, кориснику се одређује други пружалац у складу са овим законом, без подношења новог захтева из члана 20. овог закона.

**Савет за праћење система бесплатне правне помоћи**

Члан 50.

У циљу праћења унапређивања система пружања бесплатне правне помоћи у Републици Србији, Влада одлуком оснива Савет за праћење система бесплатне правне помоћи као повремено радно тело Владе, у складу са законом који уређује Владу.

 Одлуком из става 1. овог члана уређује се задатак и састав Савета за праћење система бесплатне правне помоћи, као и друга питања од значаја његов рад.

**VIII. КАЗНЕНЕ ОДРЕДБЕ**

**Прекршаји**

Члан 51.

Новчаном казном од 100.000 до 500.000. динара казниће се правно лице – пружалац ако:

1) пружа бесплатну правну помоћ без уписа у Регистар (члан 10. став 1);

2) не пријави промену података уписаних у Регистар (члан 12);

3) тражи или прима накнаду од корисника (члан 14. став 4.);

 4) не води евиденцију о пруженој бесплатној правној помоћи (члан 16. став 1);

5) не чува поверљивост података до којих је дошао у току пружања бесплатне правне помоћи (члан 17. став 1);

 6) ако не изврши повраћај примљених новчаних средстава (члан 36).

За прекршај из става 1. овог члана казниће се одговорно лице у правном лицу, односно јединици локалне самоуправе новчаном казном од 20.000 до 100.000 динара.

За прекршај из става 1. овог члана казниће се физичко лице – пружалац, новчаном казном од 20.000 до 100.000 динара.

Новчаном казном од 20.000 до 100.000 динара казниће се за прекршај руководилац органа јавне власти, односно јединице локалне самоуправе који не организује службу правне помоћи (члан 19. став 1 и 2).

**IX. ПРЕЛАЗНЕ И ЗАВРШНЕ ОДРЕДБЕ**

**Рок за доношење подзаконских аката**

Члан 52.

Подзаконски акти прописани овим законом донеће се у року од шест месеци од дана ступања на снагу овог закона.

**Рок за организовање и установљавање службе правне помоћи**

Члан 53.

Органи јавне власти и јединице локалне самоуправе из члана 19, став 1. и 2. овог закона организују, односно установљавају службу бесплатне правне помоћи у року од шест месеци од дана ступања на снагу овог закона.

**Ступање закона на снагу и почетак примене**

Члан 54.

 Овај закон ступа на снагу осмог дана од дана објављивања у „Службеном гласнику Републике Србије”, а примењује се од 1. јуна 2015. године, изуезев одредаба чл. 37. до 45. које почињу да се примењују од дана приступања Републике Србије Европској унији.